泛舟
作者：李彭
朝代：宋

paragraphs: 暄風吹天墟，淑景來日涉。
繁花已舒顔，晴哢復緩頰。
平生萬斛愁，賴此短兵接。
俯攜諸少年，清江玩舟楫。
波平罷牽挽，論高闢嚅囁。
緬懷荀慈明，冰霜胸中挾。
食貧傍人門，官學居建業。
向來疥遂痁，性命危脫葉。
勝遊夙昔共，大句常岌嶪。
回頭見小雁，頗恨暮山疊。
何當奮飛去，碧雲端可躡。